Document ID: 31992R2067

ΚΑΝΟΝΙΣΜΟΣ (ΕΟΚ) αριθ. 2067/92 ΤΟΥ ΣΥΜΒΟΥΛΙΟΥ της 30ής Ιουλίου 1992 σχετικά με δράσεις προώθησης και εμπορίας υπέρ του βοείου κρέατος ποιότητας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι η αγορά του βοείου κρέατος έχει πληγεί ιδιαίτερα από την κάμψη της κατανάλωσης στην Κοινότητα- ότι, λαμβάνοντας υπόψη την επιτακτική ανάγκη να επιτευχθεί μια καλύτερη ισορροπία προσφοράς και ζήτησης, κατέστη αναγκαίο να μειωθεί η τιμή παρέμβασης στο πλαίσιο της κοινής οργάνωσης των αγορών στον τομέα του βοείου κρέατος καθώς και να επαναπροσανατολισθεί το καθεστώς πριμοδοτήσεων και να θεσπισθεί μια νέα πριμοδότηση για την παύση της παραγωγής νεαρών αρσενικών μόσχων φυλών γαλακτοπαραγωγής-
ότι οι ειδικές ενέργειες τις οποίες διεξάγουν οι επαγγελματικές και διεπαγγελματικές οργανώσεις και οι οποίες ενθαρρύνουν την κατανάλωση και την εμπορία του βοείου κρέατος ποιότητας στην Κοινότητα δύνανται να συμβάλλουν και στην αποκατάσταση μιας καλύτερης ισορροπίας της αγοράς ενθαρρύνοντας τη ζήτηση- ότι θα πρέπει με αυτές να μειωθεί επίσης η δημιουργία πλεονασμάτων και ότι είναι, επομένως, σκόπιμο να μπορέσει η Κοινότητα να συμμετάσχει στη χρηματοδότηση της υλοποίησης τέτοιου είδους δράσεων-
ότι θα πρέπει να διευκρινισθεί ποιές είναι οι ενέργειες οι οποίες δικαιούνται της χρηματοδοτικής συμμετοχής της Κοινότητας-
ότι οι εν λόγω διατάξεις αποσκοπούν στη δημιουργία μεγαλύτερης ισορροπίας στην αγορά του βοείου κρέατος- ότι θα πρέπει, επόμενως, να θεωρηθούν οι δαπάνες της κοινοτικής συγχρηματοδότησης ως παρέμβαση κατά την έννοια του άρθρου 3 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 σχετικά με τη χρηματοδότηση της κοινής γεωργικής πολιτικής (3),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η Κοινότητα δύναται να συμμετάσχει στη χρηματοδότηση των δράσεων προώθησης και εμπορίας υπέρ του βοείου κρέατος ποιότητας τις οποίες διεξάγουν επαγγελματικές και διεπαγγελματικές οργανώσεις. Η συμμετοχή αυτή δεν μπορεί να υπερβεί το 40 % των πραγματικών δαπανών των δράσεων αυτών.
2. Είναι δυνατό να δοθεί προτεραιότητα στις δράσεις προώθησης και εμπορίας οι οποίες προβλέπουν πλήρη έλεγχο του τομέα αυτού, από τον παραγωγό έως τον καταναλωτή, όσον αφορά την ποιότητα του κρέατος- στην περίπτωση αυτή, η κοινοτική χρηματοδοτική συμμετοχή ανέρχεται σε 60 % των πραγματικών δαπανών της δράσης.
Άρθρο 2
Οι δράσεις και τα προγράμματα προώθησης και εμπορίας δεν πρέπει ούτε να προσανατολίζονται συναρτήσει των εμπορικών σημάτων ούτε να ευνοούν προϊόντα προερχόμενα από ένα ορισμένο κράτος μέλος.
Άρθρο 3
Οι δαπάνες οι σχετικές με τη χρηματοδοτική συμμετοχή της Κοινότητας θεωρούνται ως μέτρα παρέμβασης κατά την έννοια του άρθρου 3 παράγραφος 1 του κανονισμού (ΕΟΚ) αριθ. 729/70.
Άρθρο 4
Η Επιτροπή θεσπίζει τις λεπτομέρειες εφαρμογής του παρόντος κανονισμού σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68 (4), και ιδίως εκείνες που ορίζουν τις δράσεις προώθησης και εμπορίας.
Άρθρο 5
Ο παρών κανονισμός αρχίζει να ισχύει από την 1η Ιανουαρίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 30 Ιουνίου 1992.

Labels: 3
17
6